Sliten Berger vant: - Sprengte ikke akkurat lydmuren
- Dette var moro. Det er min aller første seier her i Holmenkollen, men enkelt ble det ikke. Jeg måtte kjempe for å få inn skuddene på den siste stående skytingen. Men jeg var fokusert og gjorde det jeg skulle gjøre, sier Tora Berger på pressekonferansen etter løpet. Berger har hatt noen velfortjente hviledager etter VM i Tsjekkia, og 31-åringen har tydeligvis brukt dem godt.Med ti gode treff og godkjent marsjfart i løypa sikret Berger enda flere viktige verdenscuppoeng, og en sterk seier foran hjemmepublikummet i Oslo. Tiril Eckhoff ble Norges nest beste jente på sprinten, med en 15.plass.Den liggende serien til Berger var ikke annet enn perfekt, med fem blinker oppskriftsmessig rett ned. I sporet gikk hun ikke fullt så raskt som Darja Domratsjeva, som ledet i mål da Berger gikk ut på sisterunden, men med full klaff med børsa, ville det likevel holde. - Jeg sprengte ikke akkurat lydmuren, medgir hun med et smil til NRK. Vel inne til stående skyting ble det rett og slett helt stille inne på stadion. Publikummet i Kollen holdt nærmest pusten idet 31-åringen la børsa opp til kinnet og gjorde seg klar.Derfor tok hun seg god tid, og pustet en ekstra gang før hun lot det siste skuddet gå - til treff. - Jeg blir stående og truge litt der, og begynner å kjenne at jeg skjelver i beina også. Jeg er fornøyd med at jeg stopper og henter meg inn, i stedet for bare å trekke av, sier hun.Ledelsen ut fra siste skyting var på 15,4 sekunder for Berger, og dermed hadde hun seieren så å si i lomma. Sisterunder er heller ikke Bergers svakhet, så VM-heltinnen økte like greit i sporet. Vel inne på stadion for å gå oppløpet fikk Berger et Kollen-brøl på linje med det Tarjei Bø fikk da han gikk inn til en knepen sprintseier torsdag.- Jeg har en liten fordel. Men jeg må ha fokus på skytebanen. Hvis jeg gjør det bra der, vet jeg at jeg vil henge bra med, sier hun.- Bortsett fra trening og sofaen har jeg ladet opp med isfiske. Det ble 21 fisk. Det vil si, mannen min fikk fire, jeg fikk 17, smiler Berger.Etter løpet fikk Berger skryt av blant annet Ann Kristin Aafest Flatland. - Hun leverer nok en gang et kjempeløp. Hun er rett og slett kjempegod, sier Flatland til NRK.- Det fysiske var som forventet. Men skytingen var altfor dårlig, oppsummerer hun. Før start måtte landslagstrener Roger Grubben trø til og hjelpe Flatland med å skjære opp skiskoen hennes og lappe sammen igjen med teip. Årsaken var en verkende blå tå. - Det hemmet meg ikke, da, smiler hun.1. Tora Berger 21:31.2 2. Darja Domratsjeva +12 sek 3. Anastasia Kuzmina +30,9 4. Marie Dorin Habert +32,3 5. Olena Pidrushna +50,5 6. Andrea Henkel +51,9 7. Laura Dahlmeier +53,6 8. Vita Semerenko +1.04 min 9. Teja Gregorin +1.05 min 10. Natalya Burdyga +1.06 min 15. Tiril Eckhoff +1.17 min 29. Fanny Welle-Strand Horn 2.06 min 30. Synnøve Solemdal +2.07 min 36. Ann Kristin Aafedt Flatland +2.12 min 50. Jori Mørkve +2.43 min
Tora Berger (31) kjenner at hun er sliten etter VM-suksessen, men likevel gikk hun inn til sprintseier i Holmenkollen.